Vabariigi Valitsus

kaja.kallas@riigikantselei.ee

riigikantselei@riigikantselei.ee

Koopia:

Rahandusministeerium

mart.vorklaev@fin.ee

info@fin.ee

**Ettevõtlusorganisatsioonide pöördumine**

**seoses ettevõtete konkurentsivõimega**

Lugupeetud Kaja Kallas**!**

Ettevõtlusorganisatsioonidele valmistab tõsist muret viimasel paaril aastal märkimisväärselt halvenenud Eesti ettevõtete konkurentsivõime rahvusvahelistel turgudel. Osaliselt tuleneb see globaalsest nõudluse vähenemisest, kuid osaliselt ka valitsuse otsustest. Samal ajal ei ole näe me valitsuselt samme konkurentsivõime parandamiseks.

Eesti majandus on langenud alates eelmise aasta teisest kvartalist, Eesti päritolu kaupade eksport vähenes augustis 21%, Eesti tööstusettevõtted tootsid augustis 12% vähem toodangut kui aasta tagasi ning töötuse määr on tõusnud selle aasta esimesest kvartalist. Prognoosime, et majanduse olukord ei parane lähikuudel ja sellised olud avaldavad negatiivset mõju maksutulude laekumisele.

Eksport ehk siinsete ettevõtete rahvusvaheline konkurentsivõime on aga ainus, mis toob riiki raha sisse. See võimaldab luua töökohti, maksta palku ja makse. Seetõttu tuleks praegu vältida ettevõtete konkurentsivõimet halvendavaid otsuseid ja loobuda uute maksude kehtestamisest ning olemasolevate maksude tõstmisest.

Kindlasti tuleb säilitada tänane ettevõtete tulumaksusüsteem, kus tulumaksu tuleb tasuda dividendide maksmisel, mitte kasumi tekkimisel. See süsteem on Eesti ettevõtluskeskkonna üks väheseid allesjäänud konkurentsieeliseid ja selle muutmine või kaotamine vähendaks huvi siia investeerida ning töökohti luua.

Eesti ettevõtete tänane tulumaksumäär ei ole madal ja süsteem maksulaekumise mõttes ebaefektiivne, sest ettevõtete tulumaksutulu kogumaksutulust ja SKPst on samas suurusjärgus teiste Euroopa Liidu riikidega. Seda vaatamata süsteemi erinevustele või nominaalse maksumäära erinevusele.

Ettevõtlusorganisatsioonid mõistavad ja tunnustavad soovi liikuda riigieelarve tasakaalu poole, kuid see eesmärk ei tohi olla ülimuslik ega tugineda püüetele koguda rohkem maksutulu läbi maksumäärade tõstmise või uute maksude kehtestamise, mille tulemusel liigub jahtunud majandusest veelgi rohkem raha välja. Eesti iseseisva kaitsevõime hoidmise kõrval peab riigi prioriteet olema ettevõtluskeskkonna konkurentsivõime parandamine või vähemalt selle säilitamine.

Tuletame Teile meelde, et koalitsioonileppes olete lubanud Eestist teha parima ettevõtluskeskkonnaga „peakontorite maa“. Eestis konkurentsivõime tõstmiseks peab tegelema majanduse avatuse, innovatsioonivõimekuse, tööjõu ning kvalifikatsioonide jm ressursside kättesaadavusega. Eesti ettevõtluskeskkond, eriti maksukeskkond, on siiani olnud maailma parimate hulgas.

Eelarvetasakaalu poole võib liikuda ka aeglasemas, ühiskonnale jõukohasemas tempos. Samuti on riigil selle saavutamiseks kasutamata rida muid võimalusi - jätkuvalt tuleb pingutada avaliku sektori püsikulude vähendamiseks näiteks tegevuste optimeerimise või avalike teenuste vähendamisega. Veel tasub otsida võimalusi riigi tulude suurendamiseks juba olemasolevat maksutulu kokku kogudes. Kuigi maksuhaldur töötab teiste ELi riikidega võrreldes tõhusalt, saaks siiski mitmetest maksuaukudest kümneid või sadu miljoneid eurosid maksutulu koguda.

Lisaks maksutõusudele kahjustab ettevõtluskeskkonda halduskoormuse ja muude regulatiivsete kulude kasv. Osa sellest tuleb Euroopa õiguse ülevõtmisest, kuid nii siseriikliku kui Euroopa õiguse rakendamisel saab ühiskonna huve paremini esindada ja halduskoormust vähendada. Taaskäivitamist vajab viimased aastad varjusurmas olnud riigireform.

**Seetõttu on ettevõtlusorganisatsioonide minimaalne ootus Valitsusele, et majanduslanguses ei võetaks vastu Eesti ettevõtete konkurentsivõimet halvendavaid otsuseid. Oleme vastu uute maksude kehtestamisele või olemasolevate maksude tõstmisele, mida ei ole õigusaktidesse veel sisse kirjutatud.**

Samas loodame, et Vabariigi Valitsus pingutab Eesti ettevõtete konkurentsivõime tõstmise nimel. Selleks tuleb näiteks tagada ettevõtlus- ja maksukeskkonna ettenähtavus, teha investeeringuid taristusse, aidata kaasa teadus- ja arendustegevusele ning innovatsioonile, vähendada bürokraatiat, võtta kiiremini kasutusele Euroopa Liidu toetused, teha konkurentsivõimet suurendavaid maksupoliitilisi otsuseid, viia haridus vastavusse tööturu vajadustega, lihtsustada välistööjõu kaasamist ning pakkuda ettevõtetele suuremat tuge uute turgude leidmisel.

Lugupidamisega

/allkirjastatud digitaalselt/

Mait Palts, Eesti Kaubandus-Tööstuskoja peadirektor

Arto Aas, Eesti Tööandjate Keskliidu tegevjuht

**Pöördumisega on liitunud järgmised ettevõtlusorganisatsioonid:**

Eesti E-kaubanduse Liit

Eesti Mäetööstuse Ettevõtete Liit

Eesti Puitmajaliit

Eesti Ehitusmaterjalide Tootjate Liit

Eesti Masinatööstuse Liit

Eesti Turismi- ja Reisifirmade Liit

Eesti Keemiatööstuse Liit

Eesti Infotehnoloogia ja Telekommunikatsiooni Liit

Eesti Transpordikütuste Ühing

Eesti Hotellide ja Restoranide Liit

Eesti Toiduainetööstuse Liit

Eesti Logistika ja Ekspedeerimise Assotsiatsioon

Eesti Põllumajandus-Kaubanduskoda

Eesti Ehitusettevõtjate Liit

Eesti Plastitööstuse Liit

Eesti Elektroonikatööstuse Liit

Eesti Rõiva- ja Tekstiililiit

Eesti Trüki- ja Pakenditööstuse Liit

Eesti Turvaettevõtete Liit

Eesti Mööblitootjate Liit

Eesti Erametsaliit

Eestimaa Talupidajate Keskliit

Eesti Metsa- ja Puidutööstuse Liit

Eesti Elektritööde Ettevõtjate Liit

Eesti Kaitse- ja Kosmosetööstuse Liit

Eesti Kaupmeeste Liit

Autoettevõtete Liit

Eesti Vee-ettevõtete Liit

Eesti Taristuehituse Liit

Eesti Ringmajandusettevõtete Liit

Eesti Turbaliit

Eesti Ehituskonsultatsiooniettevõtete Liit